אל-מוע'ייר (נפת רמאללה)

אל-מוּעַַ'יֶּיר (בערבית: المغيّر, תעתיק מנוקד: אל-מֻעַ֫'יֶּר, הגייה נפוצה: לֶמְעַ֫'יֶּר) הוא כפר פלסטיני בשומרון, המשתייך לנפת רמאללה ואל-בירה של הרשות הפלסטינית. הכפר נמצא בשומרון, על יד כביש אלון, מזרחית לח'ירבת אבו פלאח ותורמוס עיא, בגובה של כ- 700 מ' מעל פני הים. לפי נתוני הלשכה הפלסטינית המרכזית לסטטיסטיקה (PCBS), הכפר מנתה 2,872 תושבים בשנת 2017. הפירוש המילולי של המילה אל-מֻעַ֫'יֶּר הוא "המחליף", והכפר כנראה נקרא כך עקב השינויים החריפים באקלים עקב מיקומו. הכפר ממוקם באזור הררי המשקיף על עמק הירדן, ואקלימו מושפע בקיץ מטמפרטורות גבוהות בעמק, ובחורף הטמפרטורות נמוכות באזור ההר. הסבר אלטרנטיבי הן המערות הרבות בסביבת הכפר (בערבית, מערות הן: مغاور – מַעַ֫'אוֶר). לפי עדויות ארכאולוגיות אזור הכפר היה מיושב החל מהתקופה ההלניסטית בארץ ישראל. ברשומות המס של האימפריה העות'מאנית, בשנת 1596 נרשם שבכפר היו 7 משקי בית וכן 9 רווקים, כולם מוסלמים. הם שילמו מס על הכנסות מחקלאות, בשיעור של 4,500 אקצ'ה. בשנת 1838 ביקר בכפר החוקר אדוארד רובינסון ורשם שמצא כפר בגודל ניכר, בנוי באבן, וציין שהתושבים היו "מיושבים למדי" ("quite civil") וענו על כל השאלות. בשנת 1870, ביקר חוקר ארץ ישראל ויקטור גרן באזור ותיעד את אל-מוע'ייר, אִסתוּנא וח'ירבת כולס'ון. גרן כתב: ”בשעה ארבע וחמש עשרה דקות הגענו לכפר אסתונא. על גבעה לא גבוהה, שמדרונה המערבי תלול יחסית וטרשי ואילו מדרוניה האחרים נוחים הרבה יותר לגישה, פזורים עיי כפר ערבי. קבר שעודנו עומד על תלו, הקרוי על שם שיח' מחמד, חוסה בצל אלה זקנה. הוא נבנה בחלקו הגדול מאבנים עתיקות יפות. על המשקוף של פתחו עוצבו משולש, מעגל וריבוע. בכפר הזה היו בתי מגורים קטנים שקמרון תקרתם עגול או מחודד כלשהו, והם גובבו במתחמו של מבצר שקדם להם, ושעכשיו קשה לעמוד היטב על היקפו. הוא עצמו נבנה מאבני גזית גדולות. שרדו ממנו קווי הקירות של אולם מלבני, שאורכו שלושים ושמונה צעד ורוחבו שישה. עובי הכתלים היה מטר. פה ושם רואים בין החורבות בורות מים חצובים בסלע וכמה נציבי עמודים פזורים על הארץ”. בשנת 1882 בסקר של ה-PEF תואר הכפר כ"קטן" בנוי אבן, יושב על רכס, עם מטעי זיתים וגידולי תירס. המשפחות העיקריות בכפר הן נעסאן, אבו עליא, אל-חאג' מוחמד, אבו נעים ועסּאף. במפקד אוכלוסין 1922 של א"י שנערך על ידי שלטונות המנדט הבריטי, גרו בכפר 179 נפש, כולם מוסלמים. במפקד 1931 נמנו בכפר 41 בתים מאוכלסים בהם התגוררו 204 תושבים, כולם מוסלמים. בסקר הכפרים של המנדט הבריטי, בשנת 1945 האוכלוסייה בכפר הייתה 290 מוסלמים. המפקד הירדני של 1961 נמצאו בכפר 365 תושבים. הכפר מוקף במספר אתרים ארכאולוגיים, שהעיקרי בהם הוא "אִסתוּנא", כקילומטר מצפון מערב לכפר. האתר כולל ממצאים ארכאולוגיים מהתקופה ההלניסטית, התקופה הרומית, התקופה הביזנטית והתקופה המוסלמית המוקדמת בארץ ישראל. האתר ממוקם בראש גבעה מוקפת אורנים בקצה הדרום מזרחי של עמק שילה. עד תחילת המאה ה-20 המקום היה מיושב והיה נקודת ההתיישבות המרכזית באזור עמק שילה, ומכאן שמו הערבי של העמק "סהל כפר אִסתוּנא". במקום שרידי בריכות חצובות, בורות מים, חורבות מבנים מהתקופה הרומית והביזנטית, עמודים, כותרות ומשקופים מעוטרים. המבנה המרכזי בנוי מאבני גזית ונקרא "אל חבס". מממדיו ומגודל אבניו נראה שהוא נועד להגן על המבוא המזרחי של העמק. בסמוך נמצא גם מקאם "שייח' מוחמד". בסקר הכפרים בשנת 1945 נמצא ששטח הכפר היה 33,903 דונם, שמתוכם הוקצו 361 לחקלאות שלחין, ו-6,908 לגידולי דגנים. בשנת 1976 הוקם צפונית לכפר, על בסיס צו תפיסה של אדמות לצרכים צבאיים, בסיס צה"ל מבוא שילה. בעקבות הסכם אוסלו בשנת 1995, חולקו אדמות הכפר אל-מוע'ייר. כ-1,934 דונם המהווים כ-5.9% מכלל אדמות הכפר, סווגו כשטח B (שבו לרש"פ יש שליטה מלאה בעניינים אזרחיים, וישראל אחראית על הביטחון). בשטח זה מתגוררת רוב אוכלוסיית הכפר. שאר אדמות הכפר, 31,121 דונם המהווים כ- 94.1% מכלל השטח, סווגו כשטח C (שבו יש לישראל שליטה מלאה, הן ברמה האזרחית והן ברמה הביטחונית). ב-1998 הוקם המאחז עדי עד מצפון לכפר, בסמוך לאדמות השייכות לתושביו או מעובדות על ידם (בהסכם עם בעליהן מכפרים סמוכים). במהלך השנים פרצו מספר תקריות וחיכוכים בין תושבי הכפר לתושבי המאחז, כאשר תושבי הכפר מאשימים את תושבי המאחז בכריתת עצי זית השייכים לתושבי הכפר, או השחתתם באמצעות שימוש בכימיקלים, וכן פגיעה בכלי רכב בכפר, כל זאת במסגרת תג מחיר ולעיתים עם ריסוס כתובות המצהירות על מטרה זו. מנגד, מספר תושבים מהכפר ומכפרים נוספים בסביבה תועדו מיידים אבנים לעבר מכוניות ישראליות הנוסעות בכביש אלון. ביולי 2023 נעצרו שישה מבני הכפר בחשד לירי לעבר כוחות צה"ל. באפריל 2024 הוטמן מטען חבלה בסמוך לדגל פלסטין בפאתי הכפר והופעל כאשר חייל מילואים בחופשה ניגש כדי להסיר אותו. זמן קצר לאחר מכן נעצר אחד מתושבי הכפר שייצר והטמין את המטען במקום. ב-12 באפריל בזמן החיפושים אחר בנימין אחימאיר הקיפו מתנחלים את הכפר וכ-500 מהם (להערכת ראש מועצת הכפר) פרצו אליו, שרפו בתים וכלי רכב, כולל כבאית שהוזעקה לטפל בשריפות, ותקפו תושבים בירי ובאבנים. תושב הכפר, ג'יהאד אבו עליה בן 26 נהרג ו־25 תושבים נפצעו. על פי עדי ראייה כוחות צבא הגיעו למקום אך לא ניסו לבלום את המתקפה. למחרת הותקף הכפר שוב ושלושה מתושביו נפצעו, מהם אחד קשה. באותו יום תקפו מתנחלים רעולי פנים את צלם ynet, שאול גולן, בן 74, ושרפו את ציוד הצילום שלו. מדיה וקבצים בנושא אל-מוע'ייר בוויקישיתוף מאמר המערכת, להגן על אל־מורייר, באתר הארץ, 26 בינואר 2019 גדעון לוי, הכפר אל-מורייר סופג ממתנחלים פשעי שנאה ברוטציה, באתר הארץ, 27 בינואר 2019 PIWP database profile Survey of Western Palestine, Map 15: IAA, Wikimedia commons Al-Mughayyir Fact Sheet, המכון למחקר יישומי - ירושלים (ARIJ) Al-Mughayyir aerial photo, ARIJ Locality Development Priorities and Needs in Al Mughayyir Village, ARIJ Palestinian Central Bureau of Statistics (PCBS) . February 2018, Preliminary Results of the Population, Housing and Establishments Census 2017, State of Palestine, 2018, עמ' 64–82 ARIJ - The Applied Research Institute – Jerusalem, Al Mughayyir Village Profile - פרופיל הכפר אל-מוע'ייר, 2012 Robinson, E.; Smith, E., Biblical Researches in Palestine, Mount Sinai and Arabia Petraea: A Journal of Travels in the year 1838. Vol. 3., Boston: Crocker & Brewster, 1841, עמ' 292 ויקטור גרן,תיאור גאוגרפי, היסטורי וארכאולוגי של ארץ - ישראל - כרך חמישי: השומרון (ב), ירושלים: יד יצחק בן צבי, 1984. עמודים 19–20 Conder, C.R.; Kitchener, H.H., (1882). The Survey of Western Palestine: Memoirs of the Topography, Orography, Hydrography, and Archaeology. Vol. 2., London.: Committee of the Palestine Exploration Fund, 1882, עמ' 387 نبذة عن قرية المغيّر, فلسطين في الذاكرة Barron, J.B., ed., Palestine: Report and General Abstracts of the Census of 1922, Government of Palestine., 1923, עמ' 25 Census of Palestine, 1931, page 63 Village statistics, April, 1945 - Department of Statistics, באתר הספרייה הלאומית (עמ' 19). Government of Jordan, Department of Statistics, First Census of Population and Housing. Volume I: Final Tables; General Characteristics of the Population, 1964, עמ' 26 Village statistics, April, 1945 - Department of Statistics, באתר הספרייה הלאומית (עמ' 19). מאחז "מבוא שילה" במדבר שומרון, דבר, 12 בספטמבר 1976 מחברי האנציקלופדיה, المغير - رام الله - אל-מוע'ייר רמאללה, Palqura - אנציקלופדיה לכפרי פלסטין (ערבית) יאסר עוקבי, ‏חשד לפעולת תג מחיר ולהצתה בכפר מורייר מצפון לרמאללה, באתר מעריב אונליין, 5 במרץ 2015 יותם ברגר, חשד לפשע שנאה: אלמונים ריססו כתובות נאצה וגרמו נזק לכלי רכב בכפר במרכז הגדה, באתר הארץ, 25 בנובמבר 2018 אריה יואלי, ‏לאור יום: ערבים התפרעו מול הפגנת הנשים בבנימין, באתר "סרוגים", 20 ביולי 2022. שילה פריד, ‏רימוני גז ואיום בנשק: מתיישבים שהפגינו נגד יידויי אבנים הופתעו מתגובת צה"ל, בעיתון מקור ראשון, 28 בפברואר 2023. שב"כ חשף ועצר חוליית טרור שביצעה מספר פיגועי ירי באזור השומרון, נתפס אמל"ח ששימש לפיגועים, באתר ערוץ 7, ‏12/7/2023 כרמל דנגור ואיתי בלומנטל, שב"כ חשף: נעצרה חוליית מחבלים שביצעה פיגועי ירי לאחרונה, באתר כאן – תאגיד השידור הישראלי, 12 ביולי 2023. עוזי ברוך, שב"כ וצה"ל עצרו את המחבל שביצע את פיגוע המטען שחובר לדגל פלסטין סמוך לבנימין, באתר ערוץ 7, ‏8.5.2024 الاحتلال يقتحم قرية المغير شمال شرق رام الله, wafa, ‏13/4/24 Laurence Peter & Lipika Pelham, West Bank: Palestinian man killed after Israeli boy goes missing, BBC NASSER NASSER AND JACK JEFFERY, West Bank sees biggest settler rampage since war in Gaza began as Israeli teen’s body is found, AP, ‏13/4/24 רוני גרין שאולוב, צלם ynet הותקף על ידי מתנחלים שהציתו בתים: "שברו לי את האצבעות, שרפו את הציוד", באתר ynet, 13 באפריל 2024